《和祖无择题袁州东湖卢肇石》
宋代·任大中

宜阳刺史才，祖择之维杰。
大旱雨一方，尽使焦枯活。
公退趣尚深，水石探其绝。
长江北岸林，唐有卢子发。
曾居此林下，高把簪组脱。
岁远成荒墟，佳名讵泯没。
有石数尺长，犹是旧时物。
况辱泥涂久，实在坚重节。
择之渡水见，力为心惨切。
万夫一呼聚，挠动雷声揭。
地险若驱来，岩谷俱震裂。
幽辅郡东河，脱得太华骨。
白玉漏纤纹，雨频为澡刷。
草蔓渐盘遶，柳绿密挥拂。
润恐欲迸泉，怪亦有奥穴。
安知无蛰龙，时见微云出。
几因牵夜吟，帘晓捲残月。
气暗逼人寒，蒙笼未若别。
烟重风扫开，独立势突兀。
苏武见单于，傲睨腰不折。
人皆画将归，予笔恨粗拙。
择之岂不贤，天涯避谗舌。
对此忧足忘，我观未甚悦。
不得见娲皇，愿天无破缺。

作者简介：三衢人，字子固。老于儒学，作诗寒苦，赵抃独喜之。